520/2006

X var gefið að sök að hafa brotist inn í Skíðaskálann í Hveradölum í félagi við Y og haft þaðan á brott nánar tilgreind verðmæti. X neitaði sakargiftum fyrir dómi og bar við minnisleysi. Sagði hann lögreglu hafa lagt sér orð í munn í skýrslu sem hún tók af honum. Meðákærða Y kom ekki fyrir dóm til skýrslugjafar um aðild X að ætluðu broti þeirra. Lögreglumaðurinn sem tók skýrsluna af X og lögreglumaður sem skráður var vottur að henni voru heldur ekki yfirheyrðir um hvernig skýrslutökunni var háttað, þrátt fyrir að fullt tilefni hefði verið til þess í ljósi framburðar X um gang hennar. Samkvæmt þessu var hvorki talið unnt að byggja í málinu á framburði X né meðákærðu Y fyrir lögreglu. Gegn neitun X var því ekki talið að komin væri fram lögfull sönnun þess að hann hefði gerst sekur um þá háttsemi sem honum var að sök gefin og var hann því sýknaður af refsikröfu ákæruvaldsins í málinu.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, H-kvk-nf H-kvk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 21. september 2006, í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst staðfestingar á sakfellingu ákærða en þyngingar á refsingu.

Ákærði krefst sýknu af kröfu ákæruvaldsins.

Ákærða er gefið að sök að hafa brotist inn í Skíðaskálann í Hveradölum aðfaranótt 12. febrúar 2004 í félagi við Y og haft þaðan á brott verðmæti sem talin eru upp í ákæru og nánar er lýst í hinum áfrýjaða dómi. Lögregla handtók þau við Litlu Kaffistofuna í Ölfusi í bifreið, sem meðákærða mun hafa ekið, skömmu eftir að innbrotið var tilkynnt lögreglu. Ákærðu neituðu bæði við yfirheyrslu lögreglu síðar sama dag að hafa brotist inn í Skíðaskálann og slegið eign sinni á umrædd verðmæti. Ákærði óskaði ekki eftir að honum yrði skipaður verjandi að svo stöddu og var verjandi því ekki viðstaddur yfirheyrsluna yfir honum. Í skýrslunni er bókað eftir ákærða að meðákærða hafi brotist þarna inn og stolið verðmætunum. Hún hafi kallað til hans úr dyragættinni og beðið hann að taka svartan plastpoka og fara með út í bifreiðina og það hafi hann gert. Í pokanum hafi verið matvæli. Ákærði neitaði sakargiftum fyrir dómi og bar við minnisleysi um atburði næturinnar. Hann kvaðst þó fullviss um að hann hefði ekki tekið þátt í þjófnaðinum. Aðspurður um áðurgreindan framburð sinn hjá lögreglu kvaðst hann ekki hafa munað atvik þá og sagði að lögregla hafi lagt honum orð í munn.

Meðákærða mætti fyrir dóm 11. apríl 2006 og neitaði sök og var ekki spurð frekar um sakarefni. Hún kom ekki á ný fyrir dóm áður en málið var dómtekið. Sakflytjendur gerðu ekki athugasemdir við það að hún yrði ekki yfirheyrð um sakargiftir og var því látið við það sitja. Bar hún því ekki fyrir dómi um aðild ákærða að ætluðu broti þeirra. Lögreglumaðurinn sem tók skýrsluna af ákærða 12. febrúar 2004 og lögreglumaður sem skráður er vottur að henni voru heldur ekki yfirheyrðir um hvernig skýrslutökunni var háttað, þrátt fyrir að fullt tilefni hafi verið til þess í ljósi framburðar ákærða um gang hennar. Samkvæmt þessu verður hvorki unnt að byggja í máli þessu á framburði ákærða né meðákærðu fyrir lögreglu. Gegn neitun ákærða er því ekki komin fram lögfull sönnun þess að hann hafi gerst sekur um þá háttsemi sem honum er að sök gefin og verður hann því sýknaður, sbr. 45. gr. og 46. gr. laga nr. 19/1991 um meðferð opinberra mála.

Eftir þessum málsúrslitum verður allur sakarkostnaður málsins lagður á ríkissjóð. Niðurstaða héraðsdóms um fjárhæð málsvarnarlauna og útlagðan kostnað skipaðs verjanda ákærða verður staðfest. Málsvarnarlaun skipaðs verjanda ákærða fyrir Hæstarétti verða ákveðin að meðtöldum virðisaukaskatti eins og nánar greinir í dómsorði.

Dómsorð:

Ákærði, X, skal vera sýkn af kröfu ákæruvalds.

Allur sakarkostnaður í héraði og fyrir Hæstarétti greiðist úr ríkissjóði, þar með talin málsvarnarlaun og útlagður kostnaður skipaðs verjanda ákærða í héraði, sem ákveðinn var í héraðsdómi, og málsvarnarlaun skipaðs verjanda ákærða fyrir Hæstarétti, E-kk-ef G-kk-ef S-kk-ef hæstaréttarlögmanns, 249.000 krónur.